ཅད་མཁའ་འགྲོ་སྤྱི་གཏོར་ལྟར་ཕུལ་བས་འཐུས་སོ། །གསུམ་པ་བཟླས་པ་ནི། རང་གི་སྙིང་ག་ནས་འོད་ཟེར་འཕྲོས་པས་མདུན་བསྐྱེད་འཁོར་བཅས་ཀྱི་ཐུགས་རྒྱུད་བསྐུལ་བས། སྲིད་ཞིའི་དགེ་ལེགས་དཔལ་འབྱོར་ཕུན་སུམ་ཚོགས་པ་ཐམས་ཅད་བསྡུས་ནས་དངོས་གྲུབ་ཏུ་སྩོལ་བར་བསམས་ལ། སྔགས་ཅི་རིགས་བཟླས་ལ་འདོད་དོན་གསོལ་བ་གདབ་བོ། །བཞི་པ་བསྐང་བའི་རིམ་པ་ལ། བསྐང་རྫས་རྣམས་སྔགས་དྲུག་དང་ཕྱག་རྒྱ་དྲུག་གིས་བྱིན་གྱིས་བརླབ་ཅིང་སྤེལ་བ་དང་བདེན་པའི་སྟོབས་བརྗོད་ལ་གཏོར་སྔགས་ལན་གསུམ་ལ་སོགས་པས་བསྐང་གཏོར་བསྔོས་ལ། ཧཱུྃ་སྤྱན་རས་གཟིགས་དབང་ཐུགས་རྗེའི་ཆུ་གཏེར་ལས། །དྲན་པ་ཙམ་ནས་སྡེ་བཞིའི་དཔལ་འབྱོར་རྣམས། །ལག་རྩེར་སྩོལ་བའི་མགོན་པོ་ཡིད་བཞིན་དབང་། །འཁོར་བཅས་དགྱེས་པའི་མཐུན་རྫས་འབུལ་བ་ནི། །གནམ་སྔོན་ཞུན་མ་འཁྱིལ་འདྲའི་ཁྱོན་ཡངས་པར། །ནོར་བུའི་ཀ་གདུང་གྲངས་མེད་ཀྱིས་བཏེག་པ། །བ་གམ་རྩིག་ལོགས་ཡངས་པར་སྣང་སྲིད་ཀྱི། །གཟུགས་བརྙན་མིག་གི་དགའ་སྟོན་ཡོངས་བཀྲ་བ། །རྒྱ་ཕིབས་ནོར་བུའི་ཏོག་གི་འོད་ཟེར་གྱི། །ལག་པ་སྟོང་གི་མཁའ་ལ་འཁྱུད་པ་སྙམ། །དྲྭ་བ་དྲིལ་ཆུང་གྲངས་མེད་འཐབ་པའི་དབྱངས། །རྣ་བའི་དཔྱིད་དུ་ཆོས་ཀྱི་གླུར་འཇོ་བས། །མགོན་པོ་ཡིད་བཞིན་ནོར་བུ་འཁོར་བཅས་ཀྱི། །ཐུགས་དམ་བསྐང་ངོ་དབང་རྒྱས་དངོས་གྲུབ་སྩོལ། །མཆོད་ཡོན་རྒྱ་མཚོ་འཁྱིལ་པའི་དབའ་རླབས་ཁྲོད། །ལྦུ་དཀར་ངང་མོ་བྱེ་བའི་ཟློས་གར་བསྒྱུར། །ཐང་ཆུར་སྐྱེས་པའི་འདབ་སྟོང་དགའ་ཚལ་བརྒྱ། །རྐང་དྲུག་དགའ་བའི་དྲུག་འགྱུར་གླུ་ཡང་ལེན། །དྲི་ཞིམ་སྤོས་མཆོག་ནམ་མཁའི་གླང་པོ་དག །ཞིང་ཀུན་ཁྱབ་པར་ཉུལ་བའི་གོམ་སྟབས་བསྒྱུར། །རིན་ཆེན་འབྲུ་མར་མར་མེའི་ཕྲེང་བསྟར་ལ། །ཕྲག་དོག་ཁྲོས་པའི་མུན་པ་རྒྱང་རིང་སོང་། །རེག་ན་སིམ་པའི་བདེ་སྟེར་དྲི་ཆབ་རྫིང་། །ཀུ་ཤའི་རྔ་ཡབ་སྟོང་གིས་འཐུངས་ཤིང་འཐོར། །རོ་མཆོག་ཞལ་ཟས་འབིགས་བྱེད་རི་བོ་དང་། །མཉམ་ཡང་གཅིག་དང་དུ་མའི་ཁྱད་པར་ཆེ། །འཆི་མེད་སྒྲ་སྙན་འབུམ་ཕྲག་ཕམ་བྱེད་པའི། །བསྟོད་དབྱངས་རོལ་མོ་སྙན་པའི་གླུར་ལེན་པས། །མགོན་པོ་ཡིད་བཞིན་ནོར་བུ་འཁོར་བཅས་ཀྱི། །ཐུགས་དམ་བསྐང་ངོ་དབང་རྒྱས་དངོས་གྲུབ་སྩོལ། །གསེར་གྱི་ས་གཞིར་འཁྱིལ་བའི་ཆུ་གཏེར་ཀློང་། །རིན་ཆེན་ལྷུན་པོ་ལྷ་གནས་བྱེ་བས་མཛེས། །རི་བདུན་བཅུ་གཉིས་གླིང་གིས་ཡོངས་བསྐོར་བ། །ཁོར་ཡུག་ཉི་ཟླའི་འོད་གསལ་བྱེ་བ་བརྒྱ། །དེ་དེར་འཁོར་ལོས་སྒྱུར་བའི་རྒྱལ་སྲིད་བདུན། །གང་བསམས་ལྷུན་གྲུབ་ཉེ་བའི་རིན་ཆེན་བདུན། །འདོད་དགུ་འབྱུང་བའི་བུམ་བཟང་དཔག་བསམ་ཤིང་། །འདོད་འཇོ་བཞོན་མའི་རྣམ་པ་བགྲང་དུ་མེད། །མ་རྨོས་རྨོས་པའི་ལོ་ཐོག་འབྲུ་ཡི་རིགས། །ནད་འཇོམས་སྨན་དང་འཆི་མེད་བཅུད་ཀྱིས་ལེན། །སྟོང་ཀུའི་ཡུལ་གྱི་ཨེ་རྡོ་ད་ཀའི་ཕོན། །ལོ་མར་བཅས་པའི་ལ་ཕུག་ལ་དུ་སོགས། །རོ་དྲུག་བཅུད་ལྡན་བཟའ་བ་གྱ་ནོམ་དང་། །སྣ་ཚོགས་རྒྱན་གོས་བཅས་པས་བཀང་བ་འདིས། །མགོན་པོ་ཡིད་བཞིན་ནོར་བུ་འཁོར་བཅས་ཀྱི། །ཐུགས་དམ་བསྐང་ངོ་དབང་རྒྱས་དངོས་གྲུབ་སྩོལ། །ཧཱུྃ་གསང་ཆེན་གྲུབ་པའི་དཔའ་བོས་ཐབས་མཁས་ཀྱི། །གོ་ཆ་ལེགས་བགོས་ཤེས་རབ་རལ་གྲི་གདེངས། །ཕྱི་ནང་གསང་བའི་བདུད་དགྲ་སྐྱེ་མེད་དབྱིངས། །ཡོངས་བསྒྲལ་ཁྲག་ཞག་ཨརྒྷཾ་མཚོ་ལྟར་འཁྱིལ། །དབང་པོ་ལྔ་ཡི་མེ་ཏོག་གྲངས་མེད་བསྟར། །གསུར་ཆེན་སྤོས་ཀྱི་ན་བུན་འཁྲིགས་ཤིང་འཁོར། །ཞུན་ཆེན་སྒྲོན་མ་གདུག་པའི་ལྕེ་ཞགས་རྐྱོང་། །མཁྲིས་པའི་དྲི་ཆབ་གསེར་གྱི་ལྦུ་བ་འགྲེམས། །ཤ་རུས་ཞལ་ཟས་བྱི་རུའི་ལྷུན་པོ་མཉམ། །རྐང་གླིང་ཐོད་རྔ་སྒྲ་ཆེན་ལྡིར་བ་འདིས། །མགོན་པོ་ཡིད་བཞིན་ནོར་བུ་འཁོར་བཅས་ཀྱི། །ཐུགས་དམ་བསྐང་ངོ་དབང་རྒྱས་དངོས་གྲུབ་སྩོལ། །ཆུ་གཏེར་བསྲུབས་པའི་ངལ་བརྒྱས་མ་མནར་ཞིང་། །སྔོན་གྱི་ལྷ་ལས་བརྐུས་པའི་སྡིག་མེད་པར། །ལང་ཚོ་ཚེ་ཡི་བཅུད་ལེན་བླ་ན་མེད། །ཟག་མེད་ཡེ་ཤེས་བདུད་རྩིའི་རྒྱ་མཚོ་དང་། །འཆི་མེད་ཡུལ་གྱི་ཡིད་འཕྲོག་མེ་ན་ཀས། །ལེགས་བྲིས་བདག་པོའི་གནས་སུ་རྣམ་འཁྲུལ་ཏེ། །དྲི་རོ་ནུས་པ་ཕུན་ཚོགས་ལྷ་ཡི་ཟས། །འདི་ན་ཡོངས་སུ་སྤུངས་སྙམ་བ་ལིནྟས། །མགོན་པོ་ཡིད་བཞིན་ནོར་བུ་འཁོར་བཅས་ཀྱི། །ཐུགས་དམ་བསྐང་ངོ་དབང་རྒྱས་དངོས་གྲུབ་སྩོལ། །སྐྱོན་དྲུག་གཅོད་དང་དུག་གསུམ་འབིགས་པའི་ཕྱིར། །རེག་པ་གཅོད་པའི་གྲི་གུག་ཏྲི་ཤཱུ་ལ། །འཇིག་རྟེན་ཡེ་ཤེས་འགྲོ་བ་དབང་སྡུད་ཕྱིར། །རྡོ་རྗེ་ལྕགས་ཀྱུ་སྙན་པའི་ཅང་ཏེའུ། །ཕུན་ཚོགས་སྡེ་བཞིའི་དངོས་གྲུབ་སྩོལ་བའི་ཕྱིར། །ཡིད་བཞིན་ནོར་བུ་གཏེར་བུམ་ཀ་པཱ་ལ། །རིན་ཆེན་རྒྱན་དྲུག་དར་གྱི་ལྷབ་ལྷུབ་སོགས། །ཞི་དྲག་རྒྱན་གྱི་རྣམ་པ་དཔག་མེད་དང་། །རྟ་མཆོག་སྟོང་གི་གོམ་སྟབས་རླུང་ལ་རྩེ། །གཡག་ལུག་གྲངས་མེད་རྡོ་རྗེའི་རྭ་རྩེ་བརྡར། །བྱ་རིགས་ལྡིང་ཞིང་གཅན་གཟན་མདུར་མོ་ཉུལ། །བསྟན་སྲུང་མགོན་པོར་འོས་པའི་མཐུན་རྫས་འདིས། །མགོན་པོ་ཡིད་བཞིན་ནོར་བུའི་ཐུགས་དམ་བསྐང་། །བླ་མ་མགོན་པོ་དབྱེར་མེད་ཐུགས་དམ་བསྐང་། །ཁམས་གསུམ་དབང་སྡུད་མཁའ་འགྲོའི་ཐུགས་དམ་བསྐང་། །ཡེ་ཤེས་འཇིག་རྟེན་མཁའ་འགྲོའི་ཐུགས་དམ་བསྐང་། །ནོར་བདག་གནོད་སྦྱིན་ནོར་ལྷའི་ཚོགས་རྣམས་ཀྱི། །ཐུགས་དམ་བསྐང་ངོ་དབང་རྒྱས་དངོས་གྲུབ་སྩོལ། །ཉེས་པ་བཤགས་པ་ནི། ཧཱུྃ་དྲན་པ་ཙམ་གྱིས་སྡིག་སྒྲིབ་ཉེས་ལྟུང་དྲི། །སྦྱོང་བྱེད་ཐུགས་རྗེའི་གངྒཱ་འབེབས་མཁས་པ། །དངོས་བརྒྱུད་བླ་མ་ཡི་དམ་ཐུགས་རྗེ་ཅན། །མཁའ་འགྲོ་དམ་ཚིག་ཅན་རྣམས་བདག་ལ་དགོངས། །རང་བཞིན་དགེ་བའི་སེམས་ཀྱི་བདེ་འབྱུང་ནི། །ཆོས་འདུལ་བསྟན་པའི་གངས་རིར་གནས་བཅས་ཀྱང་། །ཉོན་མོངས་མདའ་ལྔས་བསྣུན་པར་མ་ཤེས་པར། །བསླབ་གཞིའི་གཡར་དམ་དྲལ་བ་མཐོལ་ལོ་བཤགས། །རྒྱལ་སྲས་འཆི་མེད་གཙོ་བོའི་གནས་བརྙེས་ཀྱང་། །བཟོད་དང་བརྩོན་འགྲུས་སྙིང་སྟོབས་བརླིང་མིན་པས། །ཞེ་སྡང་མིག་ནས་སྤྲོས་པའི་མེ་དཔུང་གིས། །བྱང་སྡོམ་གཞན་ལུས་བསྲེགས་པ་མཐོལ་ལོ་བཤགས། །སྨིན་གྲོལ་ཐབས་ཀྱི་གངྒཱ་གཙུག་འཁྱིལ་ཡང་། །ཅིར་སྣང་དག་པའི་བདུད་རྩི་རྒྱང་བསྐྱུར་བས། །རྩ་ལྟུང་ཧ་ལ་ནག་པོས་མགྲིན་པར་འཁྱུད། །འཁྲུལ་སྣང་རལ་པས་བཀླུབས་པ་མཐོལ་ལོ་བཤགས། །གྲུབ་དབང་ཐུགས་ཀྱི་ཆུ་གཏེར་བསྲུབས་པའི་བཅུད། །བླ་མ་མགོན་པོ་ཟུང་འཇུག་ཟླ་བ་དཀར། །དངོས་གྲུབ་ག་པུར་ཟེགས་མ་འབུམ་འཛག་པ། །བསྙེན་སྒྲུབ་རལ་པའི་རྩེ་མོར་མངའ་གསོལ་ཡང་། །ཕྱོགས་ལྷུང་ཐེག་དམན་སེམས་ཀྱིས་ལྷ་སྲུང་བསྟེན། །སྒོམ་བཟླས་རྣམ་གཡེང་མཆོད་རྫས་མ་ཚང་དང་། །འབགས་བཙོག་ལ་སོགས་ཐུགས་དང་འགལ་གྱུར་པ། །ཐུགས་རྗེ་ཆེན་པོར་མཐོལ་བཤགས་ཚངས་པར་སྩོལ། །ཕྲིན་ལས་ཞུ་བ་ནི། ཧཱུྃ་རྒྱལ་དང་རྒྱལ་བའི་གདུང་འཚོབ་རིམ་བྱོན་གྱིས། །བཀའ་ལུང་གཉེན་པོའི་འཕྲིན་ཡིག་སྙིང་ག་ལ། །འགོག་མེད་བཀྲག་ཏུ་ཆེ་ལྟར་མདོ་སྔགས་ཀྱི། །ཆོས་མིག་དྲི་མེད་རིང་དུ་གསལ་བར་མཛོད། །ཟས་གཙང་སྲས་དང་བཞེད་གཅིག་སྨྲ་བའི་མགྲིན། །ཟུར་ཕུད་ལྔ་པས་གཟེངས་བསྟོད་ས་སྐྱ་པའི། །ལུགས་མཆོག་བཤད་སྒྲུབ་དྲི་མེད་གངས་ཅན་ལྗོངས། །ཉི་གཞོན་འོད་ལྟར་ཆེས་ཆེར་གསལ་བར་མཛོད། །དེ་ཚུལ་འདོམས་པའི་རྒྱལ་པོ་ཨེ་ཝཾ་པའི། །ལེགས་གསུངས་སློབ་པའི་ཁྲིམས་ལྡན་པདྨའི་ཚལ། །བློ་གྲོས་འདབ་བརྒྱ་གྲོལ་བ་གྲངས་མེད་ཀྱིས། །དབྱིག་འཛིན་དཀྱིལ་འཁོར་ཀུན་ཏུ་མཛེས་པར་མཛོད། །ཕུན་ཚོགས་སྟོབས་འབྱོར་ཆེར་གྲགས་སྐྱེ་བོ་རྣམས། །བསྟན་པའི་སྲི་ཞུར་གུས་པར་དབང་བསྡུས་ནས། །ཀུན་བཟང་མཆོད་པའི་སྤྲིན་གྱིས་མདུན་བདར་བའི། །མ་ལུས་རྒྱལ་བའི་མྱུ་གུར་བསྐྱེད་བསྲིང་མཛོད། །བདག་ཅག་སྦྱིན་བདག་འཁོར་དུ་བཅས་པ་ཡི། །འཆི་མེད་ཚེ་དང་བསོད་ནམས་རྣམ་འབྱེད་བློ། །ཆོས་ནོར་འདོད་པ་ཐར་པའི་སྡེ་ཚོགས་རྣམས། །ཕན་ཚུན་འགྲན་པ་བཞིན་དུ་རྒྱས་པར་མཛོད། །རྩི་ཤིང་ལོ་ཏོག་ཚོང་སྤོགས་མི་དང་ཕྱུགས། །འཕེལ་རྒྱས་རླབས་ཀྱིས་སྲིད་པའི་མཚོ་མཛེས་ཤིང་། །ཀློག་དང་སྤོང་བ་མཁས་ཚུལ་གསུམ་གྱི་འོད། །དཀར་པོས་ཐར་པའི་ཟླ་གཞོན་མཛེས་པར་མཛོད། །མི་དང་མི་མིན་དགྲ་བགེགས་མི་སྲུན་པས། །ཆུར་གཏད་ས་ལ་མནན་དང་ཟོར་དུ་རྦད། །ཧོམ་དུ་བསྲེགས་སོགས་བརྩམས་པའི་འབྲས་བུ་རྣམས། །བྱད་མ་རང་ཐོག་བཟློག་ཅིང་བསྒྱུར་དུ་གསོལ། །འཇིག་རྟེན་བདེ་ལེགས་སཱི་ཏ་འཕྲོག་བྱེད་པའི། །ནད་མཚོན་མུ་གེ་དུས་མིན་འཆི་བ་སོགས། །སྐལ་ངན་འབོད་སྒྲོགས་གཟུགས་བརྒྱ་མཐར་བྱེད་པའི། །མཐུ་སྟོབས་མདའ་གཞུའི་དྲག་སྦྱོར་རྩོམས་ཤིག་ཀྱེ། །མདོར་ན་རྣམ་བཞིའི་ཕྲིན་ལས་འཁོར་ལོ་ཡིས། །བསྟན་འགྲོའི་རི་གླིང་མཐའ་དག་དབང་སྒྱུར་ནས། །མཐར་ཐུག་རྣམ་མཁྱེན་དབང་པོའི་རྒྱལ་སྲིད་ཆེ། །རང་གཞན་ཡོངས་ཀྱིས་ཐོབ་པའི་ཕྲིན་ལས་མཛོད། །ཅེས་བརྗོད་དོ། །རྗེས་བསྟོད་ཅིང་གསོལ་བ་གདབ་པ་ནི། ཁྱུང་པོས་མཛད་པའི་བསྟོད་པ་རྒྱས་པའམ། དེ་མི་ནུས་ན། གངས་ཅན་རི་པའི་ལྷ་གཅིག་པད་དཀར་འཆང་། །ཐུགས་བསྐྱེད་གཞན་དབང་གྱུར་པའི་སྒྱུ་འཕྲུལ་གར། །སྐལ་དམན་སེམས་ཅན་རེ་བ་ཡོངས་སྐོང་བ། །མགོན་པོ་ཟླ་བའི་སྤུན་ཟླ་ལ་ཕྱག་འཚལ། །དེ་བཞིན་གཤེགས་པ་ཀུན་གྱིས་དགོངས་གཅིག་ཏུ། །དབང་རྒྱས་ཕྲིན་ལས་ལྷུན་གྲུབ་འཁོར་ལོས་སྒྱུར། །སྤྱི་བོར་དབང་བསྐུར་བླ་མ་རྡོ་རྗེ་འཆང་། །མཛེས་ཀྱི་པདྨ་རཱ་གའི་ཅོད་པཎ་མིན། །སྨིན་ལེགས་སྤྱན་གྱིས་ཟུར་མདའ་འཕངས་ཙམ་གྱིས། །སྐྱེ་དགུའི་ཡིད་ཀྱི་བརྟན་པ་རང་དབང་དུ། །འགུགས་བྱེད་དགའ་མ་ཐུགས་ཀར་སྦས་པ་ལ། །ནོར་སྦྱིན་གྲངས་མེད་ཀྱིས་བཏུད་བལྟ་བ་སྙམ། །འདི་ན་དཀོན་མཆོག་མཆོད་པ་རྒྱས་ཕྱིར་དང་། །ཆོས་ཀྱི་བཤད་སྒྲུབ་དྲི་མེད་རིང་གནས་ཕྱིར། །ངུར་སྨྲིག་འཆང་བ་གྲངས་མེད་བསྡུ་ཕྱིར་དང་། །ཆོས་ལྡན་སྦྱིན་བདག་མངའ་ཐང་རྒྱས་ཕྱིར་དང་། །སྦྱིན་པའི་ཕ་རོལ་ཕྱིན་པ་རྫོགས་བྱའི་ཕྱིར། །མགོན་པོ་ཡིད་བཞིན་ནོར་བུ་ཐུགས་རྗེ་ཅན། །མཁའ་འགྲོ་ནོར་སྦྱིན་ལྷ་ཡི་ཚོགས་དང་བཅས། །བདག་ཅག་གུས་པས་བསྒྲུབས་ཀྱིན་མཆོད་བྱས་པས། །སྒྲུབ་པོ་ཡོན་མཆོད་འཁོར་དང་བཅས་རྣམས་ཀྱི། །ཚེ་དང་བསོད་ནམས་རིགས་བཟང་ཡོན་ཏན་དང་། །སྟོབས་འབྱོར་མངའ་ཐང་སྙན་པར་གྲགས་པའི་དབྱངས། །རིན་ཆེན་འབྲུ་ནོར་ལྷ་མིའི་ལོངས་སྤྱོད་དཔལ། །ཕུན་ཚོགས་སྡེ་བཞིའི་དཔལ་འབྱོར་མ་ལུས་པ། །དབྱར་གྱི་དཔལ་མོ་དང་འགྲོགས་ཆུ་གཏེར་གྱི། །ངོ་མཚར་ཇི་བཞིན་གོང་ནས་གོང་འཕེལ་དུ། །རྣམ་པར་རྒྱས་པའི་དངོས་གྲུབ་སྩལ་དུ་གསོལ། །རིགས་དང་སྟོབས་དང་འབྱོར་པས་མངོན་རྒྱགས་པའི། །སྐྱེ་འགྲོའི་སྙིང་གི་བརྟན་པ་རབ་ཕྲོགས་ནས། །ཁབ་ལེན་མཐོང་བའི་ལྕགས་ཕྱེ་ཇི་བཞིན་དུ། །འདི་ན་འདུན་པ་དབང་གི་དངོས་གྲུབ་སྩོལ། །ཞེས་པས་བསྟོད་ཅིང་གསོལ་བ་གདབ་བོ། །ཡི་གེ་བརྒྱ་པ་ལན་གསུམ་དང་། མ་འབྱོར་པ་སོགས་ཀྱིས་ནོངས་པ་བཟོད་པར་གསོལ་ཞིང་། བརྟན་བཞུགས་སོགས་དང་བཀྲ་ཤིས་བཀའ་རྒྱ་མའམ། མི་ཤེས་ན་གང་རིགས་བརྗོད་ཅིང་མེ་ཏོག་གི་སིལ་མས་གཏོར་རོ། །འདིར་སྨྲས་པ། ཡོངས་འཛིན་མཆོག་གི་དྲིན་གྱིས་གདམས་པ་མཆོག །བདག་ཅག་སྐལ་བ་དམན་མིན་སྣོད་སྩལ་བ། །དེ་ཉིད་ནས་བཟུང་སྙིང་པོ་མཆོག་བར་དུ། །དཔལ་ཀུན་འབྱུང་བའི་མ་མར་བསྐྲུན་པར་སྙམ། །ངལ་བརྒྱས་བསྒྲུབས་ཀྱང་ཚེ་འདིའི་ལྟོ་གོས་ཙམ། །འབྱུང་མིན་འཕྱང་མོ་ཉུག་དག་ལྷུར་བྱེད་ན། །མཐོང་ཆོས་སླད་མར་བཅས་པའི་སྲིད་ཞིའི་དཔལ། །འབྱུང་བ་ཡིད་ཆེས་ཚུལ་ལ་མི་འབད་ཅི། །རྣམ་དཀར་དགེ་བ་མ་འདྲིས་འགྲོ་བའི་མཛའ། །སྡང་བ་མེད་པར་ཉོན་མོངས་ཚོགས་ལ་འཐབ། །ཆགས་པས་དབེན་ཡང་གདུལ་བྱ་ཐར་པ་ཆེར། །འཁྲིད་བྱེད་རྒྱལ་བའི་རིང་ལུགས་རྒྱས་ཕྱིར་བསྔོ། །ཞེས་མགོན་པོ་དཀར་པོ་ཡིད་བཞིན་ནོར་བུའི་ཐུགས་དམ་སྐོང་བའི་ཆོ་ག་ཡོངས་འདུ་ས་བརྟོལ་ཞེས་བྱ་བ་འདི་ནི། མཁས་བཙུན་བླ་མ་དམ་པ་བསོད་ནམས་དབང་ཕྱུག་པ་དང་ཆོས་ཀྱི་རྗེ་བཀྲ་ཤིས་དཔལ་བཟང་པ་དང་ཉེར་གནས་ཀུན་དགའ་བསམ་གཏན་སོགས་ཀྱིས་སྔོན་དུ་བསྐུལ་བ་དང་། ཉེ་ཆར་དགེ་སློང་ཀུན་དགའ་མཆོག་ལྡན་དང་ཀུན་དགའ་སྟོབས་ལྡན་དག་གིས་ཀྱང་བསྐུལ་བར་བརྟེན། བནྡེ་ཚུལ་ཁྲིམས་རིན་ཆེན་དུ་བོད་པས། རབ་བྱུང་འདོད་པའི་ན་ཚོད་ལྡན་གྱི་ལོར། ལྡན་ཡུལ་ཆོས་སྡེའི་གཙུག་ལག་ཁང་གཞན་འཕྲུལ་མངོན་པར་དགའ་བ་ཞེས་བྱ་བའི་ཉེ་ལོགས་དབང་པོའི་ཕྱོགས་ཀྱི་བ་གམ་གསུམ་པར་སྦྱར་བ་དགེ་ལེགས་ཀྱི་དཔལ་འབར་བར་གྱུར་ཅིག །སརྦ་མངྒ་ལཾ།། །། ༈ བལ་ཡུལ་མཆོད་རྟེན་ཉེ་འདབས་ནས་རྒྱལ་ཡོངས་ས་ཆེན་ཞེས་པ་ལས། སློབ་བུ་ཐ་ཤལ་པ་གུ་རུས་སྤེལ་བའོ།།